SUPER กำไรดี..ราคาไม่ขยับ
บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ประกาศงบไตรมาส 2/2564 ออกมาโชว์กำไรโตระเบิดระเบ้อ ฟาดกำไรสุทธิไป 707 ล้านบาท เพิ่มขึ้น 3.7 เท่า หรือ 377.1% จากช่วงเดียวกันของปีก่อนทำได้ 148 ล้านบาทเท่านั้น
10 ส.ค. 2564

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ประกาศงบไตรมาส 2/2564 ออกมาโชว์กำไรโตระเบิดระเบ้อ ฟาดกำไรสุทธิไป 707 ล้านบาท เพิ่มขึ้น 3.7 เท่า หรือ 377.1% จากช่วงเดียวกันของปีก่อนทำได้ 148 ล้านบาทเท่านั้น
ขณะที่ ครึ่งปีแรกตุนกำไรสุทธิไว้แล้ว 1,568 ล้านบาท เพิ่มขึ้น 80.9% จากช่วงเดียวกันปีก่อนทำได้ 866 ล้านบาท
ถือว่าทำผลงานได้ยอดเยี่ยมกระเทียมดองจริง ๆ..!!
กำไรในไตรมาส 2/2564 ที่โตก้าวกระโดดนั้น หลัก ๆ มาจากรายได้รวมที่เพิ่มขึ้นกว่า 597 ล้านบาท หรือเพิ่มขึ้น 37.5% มาอยู่ที่ 2,190 ล้านบาท แบ่งเป็น รายได้จากการขาย 2,142 ล้านบาท เพิ่มขึ้น 38.6% และรายได้จากการให้บริการ 48 ล้านบาท เพิ่มขึ้น 1.8%
รวมทั้งมีรายได้อื่นเพิ่มขึ้น 13 ล้านบาท หรือเพิ่มขึ้น 91% อยู่ที่ 27 ล้านบาทอีกด้วย
ขณะที่ขาของต้นทุนแม้จะเพิ่มขึ้น 40% อยู่ที่ 1,071 ล้านบาท แต่ก็เป็นไปตามรายได้ที่มากขึ้น จึงทำให้กำไรขั้นต้นยังดูดีอยู่ที่ 1,118 ล้านบาท เพิ่มขึ้น 35.3% ส่วนกำไรจากการดำเนินงานปกติอยู่ที่ 999 ล้านบาท เพิ่มขึ้นจากไตรมาส 2/2563 อยู่ที่ 700 ล้านบาท
นอกจากนี้ บริษัทยังมีกำไรจากอัตราแลกเปลี่ยนอยู่ที่ 173 ล้านบาท จากเดิมในไตรมาส 2/2563 ขาดทุนจากอัตราแลกเปลี่ยนที่ 153 ล้านบาท
โชคดีนะเนี่ยที่ต้นทุนทางการเงิน ซึ่งมักเป็นแผลกดทับกำไร SUPER มาโดยตลอด…ในไตรมาสนี้กดทับกำไรไม่มากนัก อยู่ที่ 449 ล้านบาท เพิ่มขึ้นแค่ 56 ล้านบาท หรือเพิ่มขึ้น 14.2% แบ่งเป็น ดอกเบี้ยจ่าย 413 ล้านบาท เพิ่มขึ้น 14.6% และค่าธรรมเนียมธนาคาร 35 ล้านบาท เพิ่มขึ้น 16.3%
จะเห็นว่า ตัวเลขหลาย ๆ ตัวในไตรมาสนี้ SUPER ทำได้ดีทีเดียว..!!
เลยเป็นที่มาของ SUPER กำไรงาม…
แต่น่าเสียดาย พอหันมาดูราคาหุ้นยังซี้แหงแก๋…ไม่ขยับตามกำไรที่พุ่งกระฉูด..!?
โอเค…แม้วานนี้จะเห็นราคาหุ้น SUPER ปรับเพิ่มขึ้น 2.17% ปิดตลาดที่ 0.94 บาท ด้วยมูลค่าการซื้อขาย 789 ล้านบาท
แต่ก็ถือว่าปรับขึ้นน้อยมว๊ากกก ถ้าเทียบกับกำไรหลักร้อยล้าน…แต่ราคาหุ้นไม่เต็มบาทซะงั้น…
ต้องบอกว่า วิบากกรรมของหุ้น SUPER นั้น มาจากก่อนหน้านี้เคยสร้างบาดแผลให้กับนักลงทุนไว้เยอะ โดยเฉพาะนักลงทุนรายย่อยที่หลายคนถูกลากไปเชือดจนน้ำตาตกในกันมาแล้ว พอราคาไปถึงจุดหนึ่ง ก็จะถูกเทขายแบบไร้เยื่อใย…
เข้าตำราได้กำไรปุ๊บ ก็ขายปั๊บ…กลายเป็นภาพจำของหุ้นตัวนี้ไปซะแล้ว ทำให้นักลงทุนเข็ดขยาดไปตาม ๆ กัน ก็เลยทำให้ราคาไม่ไปไหน…
มิหนำซ้ำยังมาเจอ “เฮียจอมทรัพย์ โลจายะ” ผู้ถือหุ้นใหญ่ เจียดขายหุ้นอีก 3.72% เลยยิ่งไปกันใหญ่
ฉะนั้น แม้กำไรจะโตระเบิดระเบ้อ แต่ก็จะเจอของแสลงทุกครั้ง..!! ซึ่งเป็นวัฏจักรของหุ้น SUPER ไปแล้ว
ก็ไม่รู้ว่า SUPER จะต้องฟอกขาวเพื่อกู้วิกฤตศรัทธาให้กับคืนมาได้ยังไง..?
เป็นโจทย์หินที่ “เฮียจอมทรัพย์” ในฐานะผู้ถือหุ้นใหญ่และผู้บริหาร ต้องเร่งแก้แล้วล่ะ
ขืนปล่อยไว้อย่างนี้…ก็เสียของซะเปล่า ๆ…
…อิ อิ อิ…